b'\n_START_ARTICLE_\nPennsylvania-luokka (risteilij\xc3\xa4)\n_START_SECTION_\nSuunnittelu ja valmistus\n_START_PARAGRAPH_\nLuokan aluksista kolme ensimm\xc3\xa4ist\xc3\xa4 tilattiin budjettivuonna 1900 ja toiset kolme seuraavana vuonna. Tilausten taustalla olivat Espanjaa vastaan k\xc3\xa4ydyn voitokkaan sodan kokemukset. Luokan alukset ja niiden j\xc3\xa4lkeen valmistuneet nelj\xc3\xa4 Tennessee-luokan risteilij\xc3\xa4\xc3\xa4 muodostivat yhdess\xc3\xa4 kymmenen aluksen sarjan, jota kutsuttiin Big Teniksi. Risteilij\xc3\xa4t oli suunniteltu toimimaan taistelulaivojen kanssa osana taistelulinjaa, mutta niiden teht\xc3\xa4vi\xc3\xa4 muutettiin jo palvelukseenoton yhteydess\xc3\xa4. Ven\xc3\xa4j\xc3\xa4n\xe2\x80\x93Japanin sodan kokemusten perusteella panssariristeilij\xc3\xa4t kykeniv\xc3\xa4t toimimaan taistelulaivojen kanssa mutteivat toteuttamaan samoja teht\xc3\xa4vi\xc3\xa4._NEWLINE_Vuonna 1906 laivaston taistelulaivat oli keskitetty Atlantille ja kolmesta nelj\xc3\xa4\xc3\xa4n panssariristeilij\xc3\xa4\xc3\xa4 palveli Filippiineill\xc3\xa4 Aasian laivastossa, joka torjui Japanin aiheuttamaa uhkaa. Dreadnought-alusten k\xc3\xa4ytt\xc3\xb6\xc3\xb6notto teki alustyypist\xc3\xa4 vanhentuneen jo vuoteen 1912 menness\xc3\xa4.\n_START_SECTION_\nAseistus\n_START_PARAGRAPH_\nLuokan alukset aseistettiin nelj\xc3\xa4ll\xc3\xa4 kahdeksan tuuman 40 pituuskaliiperin Mark 5 -tykill\xc3\xa4, jotka oli sijoitettu kahteen kaksiputkiseen torniin etu- ja takakannelle. Tykit korvattiin vuonna 1911 kahdeksan tuuman 45 pituuskaliiperin Mark 6 -tykeill\xc3\xa4. Aseistusta t\xc3\xa4ydensiv\xc3\xa4t 14 kuuden tuuman 50 pituuskaliiperin Mark 6 -tykki\xc3\xa4, jotka oli sijoitettu kasematteihin kummallekin kyljelle. Keveiden alusten torjuntaan oli apuaseina 18 kolmen tuuman 50 pituuskaliiperin ja 12 kolmen naulan pikatykki\xc3\xa4. Lis\xc3\xa4ksi aluksilla oli kaksi yhden naulan kunnialaukaustykki\xc3\xa4. Torpedoputkia oli kaksi, ja ne olivat 18-tuumaiset.\n_START_SECTION_\nSuoja\n_START_PARAGRAPH_\nAlusten panssarivy\xc3\xb6n paksuus oli vesirajssa kuusi tuumaa, yl\xc3\xa4laidassa viisi ja alalaidassa 3,5 tuumaa. Tykkitornien etukilvet olivat 6,5-tuumaiset, panssarikansi nelituumainen reunoilta ja keskelt\xc3\xa4 1,5-tuumainen. Taistelunjohtotornin suojana oli yhdeks\xc3\xa4n tuuman panssarointi.\n_START_SECTION_\nPropulsio\n_START_PARAGRAPH_\nPropulsioj\xc3\xa4rjestelm\xc3\xa4\xc3\xa4n kuului kuusitoista hiilik\xc3\xa4ytt\xc3\xb6ist\xc3\xa4 Babcock & Wilcox -h\xc3\xb6yrykattilaa, jotka tuottivat noin 250 psi (17 bar) h\xc3\xb6yrynpaineen kahdelle VTE-h\xc3\xb6yrykoneelle. J\xc3\xa4rjestelm\xc3\xa4 tuotti 23\xc2\xa0000 indikoidun hevosvoiman kokonaistehon, joka mahdollisti suunnitellun 22 solmun huippunopeuden. Alusten normaali hiilikuorma oli 900 tonnia, mik\xc3\xa4 voitiin kasvattaa aina 2\xc2\xa0000 tonniin.'